User:Birdevender

शहर से सटे डबवाली गांव ने इतिहास को संजोकर रखा हुआ है। बुजुर्ग बताते हैं कि किसी जमाने में यहां अंग्रेजी फौज रुकती थी। अब यहां राजकीय महाविद्यालय चल रहा है, वहीं नजदीक ही तंबू में अंग्रेज रहते थे। कालेज के पीछे यहां सीआइए डबवाली का भवन है, उसका निर्माण अंग्रेजों ने करवाया था। वह अंग्रेजों का पुलिस थाना हुआ करता था। वर्ष 1966 में यहां प्राथमिक पाठशाला शुरु हुई थी। इससे कुछ दूरी पर अंग्रेजी अफसरों का विश्राम गृह था। जिसे वर्तमान में डीएसपी निवास कहा जाता है। भवन की विशेषता यह है कि साइड की दीवारें मिट्टी तो भीतर की दीवारें पक्की बनी हुई हैं। वृद्ध मनजीत सिंह बताते हैं कि उसके दादा हरगोबिद सिंह के भाई लाल सिंह अंग्रेजों के खजांची हुआ करते थे। उपरोक्त भवन में ही अंग्रेज अधिकारी उगाही की गई रकम जमा करते थे। वर्ष 1959 में जब बिजली आई थी तो गांव में पहला मीटर जगजीत सिंह (मनजीत के पिता) के नाम पर लगा था। गांव में दो पुराने कुएं हैं, जो बंद हैं। विरासती कुओं को पंचायत ने संरक्षित कर रखा है। वृद्ध बलदेव सिंह ने बताया कि जिस जगह (चौपाल) पर बैठे हुए हैं, यहां एक पेड़ हुआ करता था, जिसकी छांव में ग्रामीण बैठते थे। तत्कालीन सरकार ने पक्का बनाकर बुजुर्गों को सम्मान दिया।